Document ID: 32000R1482

32000R1482
L 167/8
JURNALUL OFÍCIAL AL UNIUNII EUROPENE
REGULAMENTUL (CE) NR. 1482/2000 AL COMISIEI
din 6 iulie 2000
de completare a anexei la Regulamentul (CE) nr. 2301/97 privind înscrierea anumitor denumiri în „Registrul atestatelor de specificitate”, prevăzut de Regulamentul (CEE) nr. 2082/92 al Consiliului privind atestatele de specificitate ale produselor agricole și alimentare
COMISIA COMUNITĂȚILOR EUROPENE,
având în vedere Tratatul de instituire a Comunității Europene,
având în vedere Regulamentul (CEE) nr. 2082/92 al Consiliului din 14 iulie 1992 privind atestatele de specificitate ale produselor agricole și alimentare (1), în special articolul 9 alineatul (2) litera (b),
întrucât:
(1)
În conformitate cu articolul 8 din Regulamentul (CEE) nr. 2082/92, statele membre au înaintat Comisiei cereri de înregistrare ca atestate de specificitate a unor denumiri.
(2)
Denumirile înregistrate beneficiază, în special, de o mențiune „specialitate tradițională garantată”, care le este rezervată.
(3)
Cu privire la denumirile „Leche certificada de Granja” și „Traditional Farmfresh Turkey”, au fost trimise Comisiei mai multe declarații de opoziție, în sensul articolului 7 din regulamentul menționat, ca urmare a publicării în Jurnalul Oficial al Comunităților Europene (2) a elementelor principale din cererea de înregistrare.
(4)
În conformitate cu articolul 9 alineatul (2) din regulamentul menționat, Comisia a invitat statele membre interesate să ajungă la un acord. Totuși, nu s-a ajuns la un acord și, în consecință, este rolul Comisiei să decidă cu privire la înregistrarea denumirilor respective.
(5)
A fost solicitată protecția prevăzută în articolul 13 alineatul (2) din regulamentul respectiv, însă din examinarea diferitelor observații menționate în opozițiile citate, rezultă că denumirile sunt utilizate legal, notoriu și semnificativ din punct de vedere economic pentru produse similare.
(6)
Totuși, denumirile „Leche certificada de Granja” și „Traditional Farmfresh Turkey” pot fi înscrise în „Registrul atestatelor de specificitate” și, prin urmare, protejate pe plan comunitar în temeiul articolului 13 alineatul (1) din Regulamentul (CEE) nr. 2082/92, ca specialitate tradițională garantată. Întrucât aceasta nu împiedică utilizarea în continuare a acestei denumiri în conformitate cu un caiet de sarcini diferit de cel protejat, dar fără posibilitatea de a indica pe etichetă simbolul și mențiunea comunitară.
(7)
Protecția este solicitată numai în limba spaniolă pentru denumirea „Leche certificada de Granja” și numai în limba engleză pentru denumirea „Traditional Farmfresh Turkey”. Datorită acestui fapt, în conformitate cu Directiva 79/112/CEE a Consiliului (3), modificată ultima dată de Directiva 1999/10/CE a Comisiei (4), privind etichetarea produselor alimentare, în momentul comercializării produsului, eticheta trebuie să conțină, în celelalte limbi, expresia „după tradiția spaniolă” sau „după tradiția britanică” imediat lângă denumirea respectivă.
(8)
În ceea ce privește denumirea „Traditional Farmfresh Turkey”, în conformitate cu Directiva 79/112/CEE privind etichetarea produselor alimentare, etichetarea și, în special, mențiunile destinate informării consumatorilor, în nici un caz nu pot să fie confundate cu termenii prevăzuți pentru a indica modurile de creștere a animalelor menționate în Regulamentul (CEE) nr. 1538/91 al Comisiei din 5 iunie 1991 de stabilire a normelor de aplicare a Regulamentului (CEE) nr. 1906/90 al Consiliului privind anumite standarde de comercializare pentru carnea de pasăre (5), modificat ultima dată de Regulamentul (CE) nr. 1072/2000 (6).
(9)
Anexa la prezentul regulament completează anexa la Regulamentul (CE) nr. 2301/97 al Comisiei (7), modificat ultima dată de Regulamentul (CE) nr. 2419/1999 (8).
(10)
Măsurile prevăzute de prezentul regulament sunt în conformitate cu avizul Comitetului de reglementare a atestatelor de specificitate,
ADOPTĂ PREZENTUL REGULAMENT:
Articolul 1
Anexa la Regulamentul (CE) nr. 2301/97 se completează cu denumirile care figurează în anexa la prezentul regulament și aceste denumiri se înscriu în „Registrul atestatelor de specificitate”, în conformitate cu articolul 9 alineatul (1) din Regulamentul (CEE) nr. 2082/92.
Denumirile sunt protejate în conformitate cu articolul 13 alineatul (1) din prezentul regulament.
Pentru comercializarea produsului „Leche certificada de Granja” în alte limbi decât spaniola:
-
eticheta trebuie să conțină expresia „după tradiția spaniolă” în franceză (sau echivalentul ei în celelalte limbi).
Pentru comercializarea produsului „Traditional Farmfresh Turkey” în alte limbi decât engleza:
-
eticheta trebuie să conțină expresia „după tradiția britanică” în franceză (sau echivalentul ei în celelalte limbi).
Articolul 2
Prezentul regulament intră în vigoare la data publicării în Jurnalul Oficial al Comunităților Europene.
Prezentul regulament este obligatoriu în toate elementele sale și se aplică direct în toate statele membre.
Adoptat la Bruxelles, 6 iulie 2000.

Labels: 3
17
18
6